Ди студентхэри яхэтщ космодромыр зыухуэхэм
Урысейм и студент ухуакIуэ гуп нэхъыфIхэр илъэси 4 хъуауэ яхэтщ Амур областым къыщрагъэжьа «Восточный» космодромыр зыухуэхэм. Гъэ къэс ирагъэкIуэкI конкурсым щыпхыкIри, КъБКъУ-м и студентхэм я ухуакIуэ гупыр а урысейпсо ухуэныгъэр езыгъэкIуэкIхэм аргуэру яхэхуащ. ЦIыху 15 хъу студент гупыр космодромым кIуэну бадзэуэгъуэм и 11-м гъуэгу теуващ.
Студентхэр лэжьапIэкIэ къызэгъэпэщынымкIэ Къэбэрдей-Балъкъэр къэрал университетым и центрым и унафэщI Шэфий Аслъэн къызэрыджиIамкIэ, ди щIалэхэмрэ хъыджэбзхэмрэ а ухуэныгъэшхуэм мази 2 хуэдизкIэ щылэжьэнущ. «Мы космодромым иджыпсту ухуэныгъэ лэжьыгъэ инхэр щокIуэкI икIи ди студентхэм я зэфIэкIым абы куэдкIэ щыхагъэхъуэфынущ. УхуакIуэ ныбжьыщIэхэм я нэхъыбапIэр абы нэгъаби щылэжьащ икIи зэрыстудентым къыдэкIуэу, ухуакIуэ IэщIагъэ хъарзынэхэри щызэрагъэгъуэтащ», — къыхигъэщхьэхукIащ абы.
ШАЛ ФатIимэ.
КъБКъУ-м и пресс-IуэхущIапIэ.
